Sophie Løhde (V), 2011-04-07:
Det er i hvert fald fjerde gang nu, at Socialdemokraterne, Socialistisk Folkeparti og Enhedslisten fremsætter det samme beslutningsforslag.
Jeg synes efterhånden, at det burde stå klart for enhver, at størstedelen af oppositionen ikke synes, det er en god idé at spørge systematisk til prisen og kvaliteten.
I Venstre er vi fortsat uenige i det synspunkt, og jeg må derfor også på ny skuffe forslagsstillerne fra oppositionen med, at vi heller ikke denne gang kan støtte forslaget.
Det er nu også fjerde gang, at partierne foreslår at nedsætte et udvalg, der skal undersøge konsekvenserne af konkurrenceudsættelse.
Et sådant forslag svarer vel på en god dag lidt til at bede et udvalg om at undersøge, om det nu er godt eller skidt for forbrugerne, at de ikke alle sammen handler i det samme supermarked uden at kunne se prisen eller kvaliteten.
Svaret herpå er næsten så åbenlyst i sig selv, at jeg ikke engang vil begynde at opremse den lange liste over konkrete eksempler, som helt åbenlyst og veldokumenteret viser, at konkurrenceudsættelse kan have positive effekter for både pris og kvalitet.
Og ja, hvis man gerne vil have noget dokumentation, vil jeg også forslå oppositionen at lægge vejen forbi udbudsportalen.dk, hvor KL og Erhvervs- og Byggestyrelsen i fællesskab har udviklet en dokumentationsdatabase for effekterne af konkurrenceudsættelse, ligesom udbudsportalen.dk i øvrigt indeholder mange konkrete eksempler på vellykket konkurrenceudsættelse.
Når det så er sagt, synes jeg måske også lige, at man skal huske at have proportionerne med, når vi snakker målsætninger for konkurrenceudsættelse.
Hvis vi ser på den offentlige sektor som helhed, konkurrenceudsætter vi årligt opgaver for omkring 90 mia. kr. ud af opgaver på mere end 370 mia. kr., der som udgangspunkt kan udbydes.
Det svarer lidt til, at vi som forbrugere hverken kigger på kvaliteten eller prisen på varerne i supermarkedet i hverdagen, men kun i weekenden.
Det vil helt sikkert være nemt, men det vil hverken være den billigste eller bedste løsning.
Øget konkurrenceudsættelse handler derfor blot om, at opgaverne skal løses bedst og billigst, og ikke om, hvorvidt leverandøren er offentlig eller privat.
Regeringen har i de sidste par år indgået en frivillig aftale med kommunerne om konkurrenceudsættelse.
Men at have et fælles samarbejde med alle landets kommuner om, at det er en god idé at aftale nogle målsætninger for konkurrenceudsættelse i kommunerne, må vi altså nu for fjerde gang forstå at man virkelig ikke bryder sig om i oppositionen.
På den baggrund bliver forundringen over oppositionens holdning da også kun større, når Kommunernes Landsforening for nylig selv skriver, og jeg citerer: »Der er i KL bred politisk enighed om, at konkurrenceudsættelsen skal øges ... KL ønsker i den sammenhæng at videreføre samarbejdet mellem kommunerne og staten om disse målsætninger.«
Ligesom de videre skriver, at der i en eventuel ny aftale bør indgå et nyt mål for konkurrenceudsættelse.
Vi tager den lige igen: »KL ønsker i den sammenhæng at videreføre samarbejdet mellem kommunerne og staten om disse målsætninger.«
Alt i alt må vi altså i dag forstå, at Socialdemokraterne, Socialistisk Folkeparti og Enhedslisten med beslutningsforslaget ønsker at afskaffe det samarbejde, som kommunerne selv foreslår man viderefører.
Et sådant forslag har jeg personligt – og vi har i Venstre – lidt svært ved at blive klog på.
Derfor glæder vi os i Venstre over, at mens kommunerne ønsker at videreføre et konstruktivt samarbejde om målsætninger for konkurrenceudsættelse, foreslår oppositionen i stedet at stikke en kæp i hjulet.